CELEX: 32021R0517
Language: el
Date: 2021-02-11 00:00:00
Title: Κατ’ εξουσιοδότηση κανονισμός (ΕΕ) 2021/517 της Επιτροπής της 11ης Φεβρουαρίου 2021 για την τροποποίηση του κατ’ εξουσιοδότηση κανονισμού (ΕΕ) 2017/2361 όσον αφορά τις ρυθμίσεις για την καταβολή των εισφορών για την κάλυψη των διοικητικών δαπανών του Ενιαίου Συμβουλίου Εξυγίανσης

25.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 104/30
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/517 ΤΗΣ ΕΠΙΤΡΟΠΗΣ
         της 11ης Φεβρουαρίου 2021
         για την τροποποίηση του κατ’ εξουσιοδότηση κανονισμού (ΕΕ) 2017/2361 όσον αφορά τις ρυθμίσεις για την καταβολή των εισφορών για την κάλυψη των διοικητικών δαπανών του Ενιαίου Συμβουλίου Εξυγίανσης
         Η ΕΥΡΩΠΑΪΚΉ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (1), και ιδίως το άρθρο 65 παράγραφος 5,
         Εκτιμώντας τα ακόλουθα:
         
                     (1)
                  
                  
                     Κατά τον υπολογισμό των επιμέρους ετήσιων εισφορών που αναφέρονται στον κατ’ εξουσιοδότηση κανονισμό (ΕΕ) 2017/2361 της Επιτροπής (2), το Ενιαίο Συμβούλιο Εξυγίανσης («το Συμβούλιο Εξυγίανσης») βασίζεται ιδίως στα στοιχεία σχετικά με το σύνολο του ενεργητικού και του συνολικού ανοίγματος σε κίνδυνο, τα οποία συλλέγει η Ευρωπαϊκή Κεντρική Τράπεζα (ΕΚΤ) από τις οντότητες που υπόκεινται στον Ενιαίο Μηχανισμό Εξυγίανσης, για τον υπολογισμό των εποπτικών τελών που αναφέρονται στον κανονισμό (ΕΕ) αριθ. 1163/2014 της Ευρωπαϊκής Κεντρικής Τράπεζας (3). Προς τον σκοπό αυτό, και σύμφωνα με το άρθρο 6 του κατ’ εξουσιοδότηση κανονισμού (ΕΕ) 2017/2361, η ΕΚΤ διαβιβάζει ετησίως στο Συμβούλιο Εξυγίανσης τα δεδομένα για κάθε οφειλέτη εισφοράς που συγκεντρώθηκαν από την ΕΚΤ κατά το εν λόγω έτος. Τα δεδομένα αυτά διαβιβάζονται εντός πέντε εργάσιμων ημερών αφότου η ΕΚΤ εκδώσει τις ειδοποιήσεις καταβολής των τελών και εν πάση περιπτώσει το αργότερο έως τις 31 Δεκεμβρίου του έτους για το οποίο εκδίδονται οι ειδοποιήσεις καταβολής των τελών.
                  
               
                     (2)
                  
                  
                     Ο κανονισμός (ΕΕ) αριθ. 1163/2014 τροποποιήθηκε με τον κανονισμό (ΕΕ) 2019/2155 της Ευρωπαϊκής Κεντρικής Τράπεζας (4), με σκοπό, μεταξύ άλλων, την αλλαγή του συστήματος βάσει του οποίου η ΕΚΤ συλλέγει τα δεδομένα για τον προσδιορισμό των εποπτικών τελών. Πριν από την τροποποίηση αυτή, ο κανονισμός (ΕΕ) αριθ. 1163/2014 προέβλεπε την προκαταβολή των ετήσιων εποπτικών τελών στην ΕΚΤ. Μετά την τροποποίηση, ο κανονισμός (ΕΕ) αριθ. 1163/2014 προβλέπει την επιβολή εποπτικών τελών μόνο μετά τη λήξη της σχετικής περιόδου επιβολής τέλους, μετά τον καθορισμό των πραγματικών ετήσιων δαπανών, και απαιτεί από την ΕΚΤ να εκδίδει ειδοποίηση καταβολής τέλους απευθυνόμενη προς κάθε οφειλέτη εποπτικού τέλους ετησίως, εντός έξι μηνών από την έναρξη της επόμενης περιόδου επιβολής τέλους.
                  
               
                     (3)
                  
                  
                     Δεδομένου ότι η ΕΚΤ εισπράττει τώρα τα εποπτικά τέλη μόνο μετά την έναρξη του οικονομικού έτους του Συμβουλίου Εξυγίανσης, μπορεί να διαβιβάζει τα πλέον πρόσφατα δεδομένα στο Συμβούλιο Εξυγίανσης μόνο στη συνέχεια. Ως εκ τούτου, οι προθεσμίες που ορίζονται στον κατ’ εξουσιοδότηση κανονισμό (ΕΕ) 2017/2361 για τη διαβίβαση των δεδομένων από την ΕΚΤ στο Συμβούλιο Εξυγίανσης δεν παρέχουν πλέον στο Συμβούλιο Εξυγίανσης τη δυνατότητα να υπολογίζει και να εισπράττει εκ των προτέρων τις επιμέρους ετήσιες εισφορές που οφείλονται για ένα δεδομένο οικονομικό έτος. Για να διατηρηθεί η συνεκτικότητα μεταξύ του συστήματος του Συμβουλίου Εξυγίανσης για την εκ των προτέρων επιβολή των εισφορών και του νέου καθεστώτος της ΕΚΤ, και για να μπορεί το Συμβούλιο Εξυγίανσης να συνεχίσει να υπολογίζει και να εισπράττει εκ των προτέρων τις ετήσιες εισφορές, θα πρέπει να τροποποιηθούν οι προθεσμίες για τη διαβίβαση των δεδομένων και για την έκδοση των ειδοποιήσεων καταβολής εισφορών βάσει του κατ’ εξουσιοδότηση κανονισμού (ΕΕ) 2017/2361. Δεδομένου ότι η προθεσμία για την έκδοση τιμολογίου από την ΕΚΤ για τα εποπτικά τέλη λήγει στο τέλος του Ιουνίου κάθε έτους, το Συμβούλιο Εξυγίανσης θα πρέπει να έχει το δικαίωμα να εισπράττει προκαταβολές έναντι των εισφορών, προκειμένου να καλύπτει τις δαπάνες για το μέρος του οικονομικού έτους του που προηγείται της εν λόγω ημερομηνίας. Για να ελαχιστοποιηθεί ο διοικητικός φόρτος για τις σχετικές οντότητες και ομίλους, καθώς και για το Συμβούλιο Εξυγίανσης, οι δόσεις θα πρέπει να καταβάλλονται μόνον από οντότητες και ομίλους που τελούν υπό την άμεση ευθύνη του Συμβουλίου Εξυγίανσης.
                  
               
                     (4)
                  
                  
                     Η πείρα από την εφαρμογή του κατ’ εξουσιοδότηση κανονισμού (ΕΕ) 2017/2361 κατέδειξε ότι είναι σημαντικό να λαμβάνονται εγκαίρως υπόψη, στον ετήσιο υπολογισμό των διοικητικών εισφορών, οι αλλαγές στη σύνθεση του ομίλου οντοτήτων που εμπίπτουν στο πεδίο εφαρμογής του άρθρου 2 του κανονισμού (ΕΕ) αριθ. 806/2014, και ως εκ τούτου υποχρεούνται να συνεισφέρουν στις διοικητικές δαπάνες του Συμβουλίου Εξυγίανσης. Επομένως, το Συμβούλιο Εξυγίανσης θα πρέπει να χρησιμοποιεί τις πλέον πρόσφατες πληροφορίες σχετικά με τη σύνθεση του ομίλου των εν λόγω οντοτήτων. Η ΕΚΤ, οι εθνικές αρχές εξυγίανσης και οι εθνικές αρμόδιες αρχές θα πρέπει, ως εκ τούτου, να συνδράμουν το Συμβούλιο Εξυγίανσης, παρέχοντάς του όλες τις σχετικές πληροφορίες, ώστε να εκτιμά κατά πόσον μια οντότητα υποχρεούται να συνεισφέρει στις διοικητικές δαπάνες του Συμβουλίου Εξυγίανσης. Επιπλέον, είναι αναγκαίο να αποσαφηνιστεί ο τρόπος με τον οποίο αντιμετωπίζει το Συμβούλιο Εξυγίανσης περιπτώσεις στις οποίες οι συμπεριλήψεις στον όμιλο των οντοτήτων που υποχρεούνται να συνεισφέρουν στις διοικητικές δαπάνες του Συμβουλίου Εξυγίανσης λαμβάνουν χώρα σε χρονική στιγμή του έτους κατά την οποία η ΕΚΤ δεν προσδιορίζει πλέον τα αντίστοιχα δεδομένα.
                  
               
                     (5)
                  
                  
                     Για επιχειρησιακούς λόγους, είναι αναγκαίο να διαθέτει το Συμβούλιο Εξυγίανσης σαφή καταληκτική ημερομηνία για τον καθορισμό της σύνθεσης του ομίλου των οντοτήτων που συμπεριλαμβάνονται στον υπολογισμό των ετήσιων εισφορών σε ένα δεδομένο έτος. Το Συμβούλιο Εξυγίανσης θα πρέπει να αναθεωρεί τον υπολογισμό αυτό κατά το επόμενο έτος, προκειμένου να ενσωματώνει τυχόν αλλαγές που ενδέχεται να έχουν επέλθει μετά την εν λόγω καταληκτική ημερομηνία.
                  
               
                     (6)
                  
                  
                     Η μετάβαση της ΕΚΤ από το σύστημα εκ των προτέρων έκδοσης ειδοποιήσεων καταβολής των τελών στο σύστημα εκ των υστέρων έκδοσης των εν λόγω ειδοποιήσεων προκάλεσε κενό στη διαβίβαση των δεδομένων από την ΕΚΤ στο Συμβούλιο Εξυγίανσης για την περίοδο Δεκεμβρίου 2019–Ιουνίου 2021. Για να διασφαλιστεί ότι το Συμβούλιο Εξυγίανσης θα είναι σε θέση να αντλήσει τους πόρους για την κάλυψη των διοικητικών δαπανών του για το 2021, με τα δεδομένα που έχει στη διάθεσή του στην αρχή του εν λόγω έτους, απαιτούνται μεταβατικές ρυθμίσεις για το οικονομικό έτος 2021. Ωστόσο, προκειμένου να λάβει υπόψη την κατάσταση των οντοτήτων που καταβάλλουν εισφορές εγγύτερα στο οικονομικό έτος 2021, το Συμβούλιο Εξυγίανσης θα πρέπει να υπολογίσει εκ νέου τις εν λόγω εισφορές το 2022, με βάση πιο πρόσφατα στοιχεία που θα έχουν καταστεί διαθέσιμα στο μεταξύ. Η διαφορά μεταξύ του ποσού της επιμέρους ετήσιας εισφοράς που οφείλεται για το οικονομικό έτος 2021, όπως θα υπολογιστεί εκ νέου το 2022, και του ποσού της εν λόγω εισφοράς, όπως υπολογίστηκε το έτος 2021, θα πρέπει να προστεθεί ή να αφαιρεθεί, κατά περίπτωση, από το ποσό της επιμέρους ετήσιας εισφοράς που οφείλεται για το οικονομικό έτος 2022.
                  
               
                     (7)
                  
                  
                     Δεδομένου ότι το Συμβούλιο Εξυγίανσης θα πρέπει να εφαρμόσει τις μεταβατικές ρυθμίσεις προκειμένου να εισπράξει τις εισφορές για τις διοικητικές δαπάνες του για το οικονομικό έτος 2021 το ταχύτερο δυνατόν μετά την έναρξη του έτους, ο παρών κανονισμός θα πρέπει να αρχίσει να ισχύει την επομένη της δημοσίευσής του. Αυτή η ταχεία έναρξη ισχύος δεν έχει καμία επίπτωση στις οντότητες που πρέπει να καταβάλουν τις εισφορές, δεδομένου ότι ο γενικός κανόνας ότι το Συμβούλιο Εξυγίανσης μπορεί να χρησιμοποιεί τα πλέον πρόσφατα διαθέσιμα δεδομένα για τον υπολογισμό των εισφορών, σε περίπτωση που η ΕΚΤ δεν έχει παράσχει εγκαίρως στο Συμβούλιο Εξυγίανσης τα πλέον πρόσφατα δεδομένα, προβλέπεται ήδη στο άρθρο 6 παράγραφος 7 του κατ’ εξουσιοδότηση κανονισμού (ΕΕ) 2017/2361. Ως εκ τούτου, δεν απαιτείται καμία προετοιμασία από τις εν λόγω οντότητες.
                  
               
                     (8)
                  
                  
                     Συνεπώς, ο κατ’ εξουσιοδότηση κανονισμός (ΕΕ) 2017/2361 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ’ εξουσιοδότηση κανονισμός (ΕΕ) 2017/2361 τροποποιείται ως εξής:
            
                        1)
                     
                     
                        παρεμβάλλεται το ακόλουθο άρθρο 4α:
                        
                           «Άρθρο 4α
                           Προκαταβολές έναντι των επιμέρους ετήσιων εισφορών
                           
                              1.   Κάθε οικονομικό έτος, πριν από την παραλαβή των δεδομένων σύμφωνα με το άρθρο 6 παράγραφος 1, το Συμβούλιο Εξυγίανσης μπορεί να εισπράττει προκαταβολές έναντι των επιμέρους ετήσιων εισφορών για ποσό που δεν υπερβαίνει το 75 % του ποσού των ετήσιων εισφορών που αναφέρονται στο άρθρο 3 παράγραφος 1 από τις οντότητες και τους ομίλους που αναφέρονται στο άρθρο 4 παράγραφος 1 στοιχείο α) για το εν λόγω οικονομικό έτος. Η προκαταβολή κάθε οντότητας ή ομίλου υπολογίζεται κατ’ αναλογία προς τις επιμέρους ετήσιες εισφορές που υπολογίζονται για την εν λόγω οντότητα ή όμιλο κατά το αμέσως προηγούμενο οικονομικό έτος.
                           
                           
                              2.   Το Συμβούλιο Εξυγίανσης αφαιρεί την πληρωμή της προκαταβολής από την επιμέρους ετήσια εισφορά της οντότητας ή του ομίλου για το εν λόγω οικονομικό έτος.»·
                           
                        
                     
                  
                        2)
                     
                     
                        το άρθρο 6 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Κάθε έτος εντός πέντε εργάσιμων ημερών από την έκδοση ειδοποίησης από την ΕΚΤ για καταβολή των τελών, σύμφωνα με το άρθρο 12 παράγραφος 1 του κανονισμού (ΕΕ) αριθ. 1163/2014, και εν πάση περιπτώσει το αργότερο έως τις 7 Ιουλίου του έτους κατά το οποίο εκδίδονται οι ειδοποιήσεις καταβολής των τελών, η ΕΚΤ παρέχει στο Συμβούλιο Εξυγίανσης τα δεδομένα για κάθε οφειλέτη εισφοράς, όπως αυτά χρησιμοποιήθηκαν από την ΕΚΤ κατά το εν λόγω έτος για τον προσδιορισμό των εποπτικών τελών, σύμφωνα με τον κανονισμό (ΕΕ) αριθ. 1163/2014.»·
                                    
                                 
                              
                                    β)
                                 
                                 
                                    παρεμβάλλεται η ακόλουθη παράγραφος 2α:
                                    
                                       «2α.   Εφόσον οφειλέτης εισφοράς ιδρύεται σε δεδομένο οικονομικό έτος και δεν είναι εποπτευόμενη οντότητα ή εποπτευόμενος όμιλος, όπως αναφέρεται στο άρθρο 10 παράγραφος 3 στοιχείο βγ) του κανονισμού (ΕΕ) αριθ. 1163/2014, οι επιμέρους ετήσιες εισφορές που οφείλει ο συγκεκριμένος οφειλέτης εισφοράς για το εν λόγω και για το επόμενο οικονομικό έτος υπολογίζονται με τον καθορισμό μηδενικών συντελεστών υπολογισμού τέλους. Κατά το τρίτο οικονομικό έτος για το οποίο οφείλεται επιμέρους ετήσια εισφορά από τον εν λόγω οφειλέτη εισφοράς, η επιμέρους ετήσια διοικητική εισφορά που οφείλεται για τα δύο προηγούμενα οικονομικά έτη υπολογίζεται εκ νέου με βάση τους συντελεστές υπολογισμού τέλους που χρησιμοποιήθηκαν για το εν λόγω οικονομικό έτος και η διαφορά τακτοποιείται αναλόγως.»·
                                    
                                 
                              
                                    γ)
                                 
                                 
                                    η παράγραφος 4 αντικαθίσταται από το ακόλουθο κείμενο:
                                    
                                       «4.   Σε περίπτωση που, για τους σκοπούς του παρόντος κανονισμού, το Συμβούλιο Εξυγίανσης χρειαστεί να προσδιορίσει κατά πόσον μια οντότητα είναι μέρος του ομίλου που έχει ορίσει έναν συγκεκριμένο οφειλέτη εισφοράς, ή να επαληθεύσει κατά πόσον μια οντότητα υποχρεούται να συνεισφέρει στις διοικητικές δαπάνες του Συμβουλίου Εξυγίανσης, η ΕΚΤ, οι εθνικές αρχές εξυγίανσης και οι εθνικές αρμόδιες αρχές συνδράμουν το Συμβούλιο Εξυγίανσης, παρέχοντάς του όλες τις σχετικές πληροφορίες.»·
                                    
                                 
                              
                                    δ)
                                 
                                 
                                    η παράγραφος 6 αντικαθίσταται από το ακόλουθο κείμενο:
                                    
                                       «6.   Για τον υπολογισμό των επιμέρους ετήσιων εισφορών που οφείλονται για ένα δεδομένο οικονομικό έτος, το Συμβούλιο Εξυγίανσης χρησιμοποιεί τα δεδομένα που χρησιμοποίησε η ΕΚΤ κατά το εν λόγω έτος για τον προσδιορισμό των εποπτικών τελών για το προηγούμενο έτος, σύμφωνα με τον κανονισμό (ΕΕ) αριθ. 1163/2014, και τα οποία διαβιβάζονται στο Συμβούλιο Εξυγίανσης σύμφωνα με το παρόν άρθρο.»·
                                    
                                 
                              
                  
                        3)
                     
                     
                        το άρθρο 7 τροποποιείται ως εξής:
                        
                                    α)
                                 
                                 
                                    παρεμβάλλεται η ακόλουθη παράγραφος 4α:
                                    
                                       «4α.   Για τους σκοπούς του υπολογισμού των επιμέρους ετήσιων εισφορών που οφείλονται για ένα δεδομένο οικονομικό έτος, το Συμβούλιο Εξυγίανσης λαμβάνει υπόψη οποιαδήποτε από τις αλλαγές που αναφέρονται στις παραγράφους 1, 2 και 3, οι οποίες επέρχονται από την 1η Ιανουαρίου του εν λόγω έτους, κατά το επόμενο οικονομικό έτος.»·
                                    
                                 
                              
                                    β)
                                 
                                 
                                    η παράγραφος 6 αντικαθίσταται από το ακόλουθο κείμενο:
                                    
                                       «6.   Με εξαίρεση τα προβλεπόμενα στο άρθρο 6 παράγραφος 2α, δεν γίνεται προσαρμογή στις επιμέρους ετήσιες εισφορές οντοτήτων ή ομίλων που δεν υπόκεινται στις αλλαγές οι οποίες αναφέρονται στις παραγράφους 1, 2 ή 3 του παρόντος άρθρου.»·
                                    
                                 
                              
                  
                        4)
                     
                     
                        στο άρθρο 8, οι παράγραφοι 3 έως 8 αντικαθίστανται από το ακόλουθο κείμενο:
                        
                           «3.   Η ειδοποίηση καταβολής εισφοράς προσδιορίζει το ποσό της επιμέρους ετήσιας εισφοράς ή της προκαταβολής που αναφέρεται στο άρθρο 4α, καθώς και τον τρόπο καταβολής της ετήσιας εισφοράς ή της προκαταβολής. Η ειδοποίηση καταβολής εισφοράς πρέπει να είναι δεόντως αιτιολογημένη όσον αφορά τις πραγματικές και νομικές πτυχές της επιμέρους απόφασης καταβολής εισφοράς ή της απόφασης καταβολής προκαταβολής.
                        
                        
                           4.   Το Ενιαίο Συμβούλιο απευθύνει στον οφειλέτη της εισφοράς κάθε άλλη ειδοποίηση σχετικά με την επιμέρους ετήσια εισφορά, συμπεριλαμβανομένης και της όποιας απόφασης διακανονισμού λαμβάνεται σύμφωνα με το άρθρο 10 παράγραφος 8 και, κατά περίπτωση, σχετικά με την προκαταβολή.
                        
                        
                           5.   Η επιμέρους ετήσια εισφορά ή η προκαταβολή καταβάλλεται σε ευρώ.
                        
                        
                           6.   Ο οφειλέτης εισφοράς υποχρεούται να εξοφλήσει το ποσό της επιμέρους ετήσιας εισφοράς ή της προκαταβολής εντός 35 ημερολογιακών ημερών από την έκδοση της ειδοποίησης καταβολής εισφοράς. Ο οφειλέτης εισφοράς συμμορφώνεται με τις απαιτήσεις που καθορίζονται στην ειδοποίηση καταβολής εισφοράς όσον αφορά την καταβολή της επιμέρους ετήσιας εισφοράς ή της προκαταβολής. Ως ημερομηνία πληρωμής θεωρείται η ημερομηνία κατά την οποία πιστώνεται ο λογαριασμός του Συμβουλίου Εξυγίανσης.
                        
                        
                           7.   Η επιμέρους ετήσια εισφορά και, κατά περίπτωση, η προκαταβολή, που οφείλεται από τις οντότητες που αναφέρονται στο άρθρο 2 του κανονισμού (ΕΕ) αριθ. 806/2014 οι οποίες είναι μέλη του ίδιου ομίλου, εισπράττεται από τον οφειλέτη εισφοράς του εν λόγω ομίλου.
                        
                        
                           8.   Με την επιφύλαξη οποιουδήποτε άλλου μέσου ένδικης προστασίας που διαθέτει το Συμβούλιο Εξυγίανσης, σε περίπτωση μερικής καταβολής, μη καταβολής ή μη συμμόρφωσης με τους όρους πληρωμής που καθορίζονται στην ειδοποίηση καταβολής εισφοράς, επιβάλλονται σε ημερήσια βάση τόκοι υπερημερίας επί του ανεξόφλητου ποσού της επιμέρους ετήσιας εισφοράς και, κατά περίπτωση, της προκαταβολής με το επιτόκιο των πράξεων κύριας αναχρηματοδότησης που εφαρμόζει η ΕΚΤ, προσαυξημένο κατά 8 εκατοστιαίες μονάδες, από την ημερομηνία κατά την οποία το καταβλητέο ποσό καθίσταται ληξιπρόθεσμο.»·
                        
                     
                  
                        5)
                     
                     
                        το άρθρο 9 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Οι πληρωμές των οφειλόμενων επιμέρους ετήσιων εισφορών και των προκαταβολών, καθώς και των τόκων υπερημερίας σύμφωνα με το άρθρο 8 παράγραφος 8, είναι εκτελεστές.»·
                                    
                                 
                              
                  
                        6)
                     
                     
                        παρεμβάλλεται το ακόλουθο άρθρο 14α:
                        
                           «Άρθρο 14α
                           Μεταβατικές ρυθμίσεις για το οικονομικό έτος 2021
                           Το 2021, το Συμβούλιο Εξυγίανσης υπολογίζει τις επιμέρους ετήσιες εισφορές που οφείλονται για το οικονομικό έτος 2021 με βάση τα δεδομένα που παρέσχε η ΕΚΤ στο Συμβούλιο Εξυγίανσης το 2019 και τις τυχόν μεταγενέστερες επικαιροποιήσεις τους σύμφωνα με το άρθρο 6. Το 2022, το Συμβούλιο Εξυγίανσης υπολογίζει εκ νέου τις επιμέρους ετήσιες εισφορές που οφείλονται για το οικονομικό έτος 2021 με βάση τα δεδομένα που παρέσχε η ΕΚΤ στο Συμβούλιο Εξυγίανσης το 2021 σύμφωνα με το άρθρο 6. Τυχόν διαφορά μεταξύ του ποσού που είχε υπολογιστεί αρχικά για το οικονομικό έτος 2021 και του εκ νέου υπολογισθέντος ποσού τακτοποιείται κατά τον υπολογισμό των επιμέρους ετήσιων εισφορών που οφείλονται για το οικονομικό έτος 2022.».
                        
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 11 Φεβρουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 225 της 30.7.2014, σ. 1.
         
            (2)  Κατ’ εξουσιοδότηση κανονισμός (ΕΕ) 2017/2361 της Επιτροπής, της 14ης Σεπτεμβρίου 2017, σχετικά με το οριστικό σύστημα των εισφορών για την κάλυψη των διοικητικών δαπανών του Ενιαίου Συμβουλίου Εξυγίανσης (ΕΕ L 337 της 19.12.2017, σ. 6).
         
            (3)  Κανονισμός (ΕΕ) αριθ. 1163/2014 της Ευρωπαϊκής Κεντρικής Τράπεζας, της 22ας Οκτωβρίου 2014, σχετικά με τα εποπτικά τέλη (ΕΚΤ/2014/41) (ΕΕ L 311 της 31.10.2014, σ. 23).
         
            (4)  Κανονισμός (ΕΕ) 2019/2155 της Ευρωπαϊκής Κεντρικής Τράπεζας της 5ης Δεκεμβρίου 2019 που τροποποιεί τον κανονισμό (ΕΕ) αριθ. 1163/2014 σχετικά με τα εποπτικά τέλη (EKT/2019/37) (ΕΕ L 327 της 17.12.2019, σ. 70).